Be'ró Jesuré Caifá yaá wi'ipɨ niî'kɨre Pilato yaá wi'ipɨ miáawã.
Bo'rêa wa'âro weewɨ́.
Judeu masa wiôrã tií wi'ipɨre sãháatiwã.
Tií wi'ipɨre sãháarã,
Páscoa bosê nɨmɨ ba'â wɨasere ba'âti boopã.
Pilato Judeu masɨ niîtimi niisé bu'iri naâ bu'îritirã tɨ'ó yã'a boopã.
Tohô weérã kɨ̃ɨ yaá wi'ire sãháatiwã.
Naâ sãháatikã ĩ'yâgɨ,
Pilato naâ me'ra uúkũgɨ wihátiwĩ.
Naâre niîwĩ:
—Mɨsâ ã'riré yẽ'e nohó werê sãarã weetí?
Naâ kɨ̃ɨ̂re niîwã:
—Kɨ̃ɨ̂ yã'âro weetíkã maa,
mɨ'ɨ̂ tiro kɨ̃ɨ̂re miítiti booapã.
Naâ tohô yɨ'tikã́ tɨ'ógɨ,
Pilato niîwĩ:
—Kɨ̃ɨ̂re miáaya.
Mɨsâre dutîro nohota mɨsâ basi besérã wa'âya.
Judeu masa wiôrã kɨ̃ɨ̂re niîwã:
—Ɨ̃sâ Judeu masa neê ni'kɨ́ masɨré “Wẽheyá” niî masitisa',
niîwã.
Tiîtapɨre romano masa wiôgɨ masá yã'arã́re naâ wẽhe dutírãre kurúsapɨ paâ bi'pekũkãrã niîwã.
Tohô weéro Jesu too dɨpóro niî'ke keoró wa'âwɨ.
Kɨ̃ɨ̂ “Yɨ'ɨ̂re ɨ'mɨáropɨ tuu moró nɨ'korãsama”,
niîwĩ.
Pilato Jesuré pihî,
kɨ̃ɨ yaá wi'ipɨ mahâmi sãhawĩ.
Jesuré sẽrí yã'akɨ niîwĩ:
—Mɨ'ɨ́ta niîti Judeu masa wiôgɨ?
Jesu yɨ'tíkɨ niîwĩ:
—Mɨ'ɨ̂ basi mɨ'ɨ̂ wãkusé me'ra sẽrí yã'ati?
ou ãpêrã mɨ'ɨ̂re wereáti?
Pilato kɨ̃ɨ̂re niîkɨ niîwĩ:
—De'ró weégɨ yɨ'ɨ̂ masî boosari?
Yɨ'ɨ̂ Judeu masɨ meheta niî'.
A'topɨ́re mɨ'ɨ yaá di'takãharã Judeu masa,
tohô niikã́ sacerdotea wiôrã mɨ'ɨ̂re miítiama.
De'ró weeáti mɨ'ɨ̂?
Jesu niîkɨ niîwĩ:
—Yɨ'ɨ̂ a'ti nukúkãkɨ̃hɨ wiôgɨ meheta niî'.
Yɨ'ɨ̂ tohô niikã́ maa,
Judeu masa wiôrãre o'ô dutitirã yɨ'ɨ̂re siru tuúrã a'me kẽé booapã.
Yɨ'ɨ̂ apé sia'kɨ̃hɨ wiôgɨ niî'.
Kɨ̃ɨ̂ tohô niikã́ tɨ'ógɨ,
Pilato niîkɨ niîwĩ:
—Too pũríkãre mɨ'ɨ̂ wiôgɨ niîti?
Jesu kɨ̃ɨ̂re niîkɨ niîwĩ:
—Mɨ'ɨ̂ niîro nohota yɨ'ɨ̂ wiôgɨ niî'.
Yɨ'ɨ̂ diakɨ̃hɨ́kãhasere werêgɨ a'topɨ́ a'tî,
bahuáwɨ.
Niî pe'tirã diakɨ̃hɨ́kãhasere ɨarã́,
yɨ'ɨ̂ uúkũsere tɨ'omá.
Pilato kɨ̃ɨ̂re niîkɨ niîwĩ:
—Yẽ'e nohó niîro niîsasa' diakɨ̃hɨ́kãhase?
niîkɨ niîwĩ.
Pilato Jesuré sẽrí yã'aka be'ro Judeu masa wiôrã me'ra uúkũgɨ wihátikɨ niîwĩ taha.
Naâre niîwĩ:
—Yɨ'ɨ̂ kɨ̃ɨ̂re neê bu'îri bokatiásɨ.
Mɨsâ wee wɨáse a'tîro niî'.
Páscoa bosê nɨmɨ niikã́ bu'îri da'rerí wi'ipɨ niigɨ́re yɨ'ɨ̂re du'u wĩró dutisa'.
Mɨsâ kɨ̃ɨ̂re Judeu masa wiôgɨre du'u wĩrókã ɨasarí?
Kɨ̃ɨ̂ tohô niikã́ tɨ'órã,
naâ pũûro karíkũwã:
—Kɨ̃ɨ̂re neê du'u wĩrótikã'ya.
Barrabá pe'ere du'u wĩróya,
niîwã.
Barrabá yã'âro weegɨ́ niîwĩ.